**СТАНОВИЩЕ**

за дисертационен труд на тема:

**Ролята на художествената литература за преодоляване на негативните емоции при деца със и без специални образователни потребности**

за присъждане на образователна и научна степен „Доктор“

област на висше образование 1. Педагогически науки

професионално направление 1.2 Педагогика (Предучилищна педагогика) /на английски език/

**Автор: Димитра Панделис Баила**

**Научен ръководител: доц. д-р Розалина Енгелс Критидис**

СУ „Св. Климент Охридски“

Факултет по науки за образованието и изкуствата

Катедра „Предучилищна и медийна педагогика“

Представеният за защита дисертационен труд на Димитра Баила се характеризира с научна интердисциплинарен, което се изразява в съдържанието на всички компоненти на изследването (теоретичната концепция, постановката на изследването и диагностичните методи, образователната програма, постигнатите резултати и научни приноси).

1. **Структурни параметри на дисертационния труд**

Дисертационният труд е в обем от 248 страници на основното тяло и се състои от въведение, 7 глави, заключение, приноси, списък на литературата и две приложения.

**Темата** на представената дисертация е с висок коефициент на сложност. Тя предполага:

* разкриване на общопсихологическата феноменология на негативните емоции при човека като отрицателна ответна реакция, която частично или напълно противоречи на вътрешните му нагласи;
* научно-аргументирано определяне на научните подходи, които дават възвожност да се разкрие специфичното съдържание на негативните емоции, проявяващи се при деца с и без специални образователни потребности и ролята им на специфичен драйвър на поведението (в сравнителен план);
* разкриване на влиянието на художествената литература върху съдържанието, интезитета и насочеността на негативните емоции и като средство и инструмент за превръщането им в положителни при деца с и без специални образователни потребности (в сравнителен план)
* разкриване на възможностите на възприемането на художествената литература като психолого-педагогически механизъм за „отработване“ и „отреагиране“ на негативните емоции при деца с и без специални образователни потребности (в сравнителен план и с определяне на специфичните педагого-технологични стратегии за организация на образователната програма).

Според нас **актуалността** на съдържанието на дисертационния труд се изразява в тенденцията за преодоляване на „белите петна“ в педагогическата наука, попълването на които ще помогне на учителите да подобряват качеството на инклузивното образование в детската градина, да създават индивидуален образователен маршрут за осъществяване на инклузията, да формират у децата положително отношение към всички връстници, да стимулират адекватно социално поведение, развиващо детската нравственост и детските морални представи в индивидуалното детско съзнание. Особено ценно е това, че дисертационното изследване е осъществено с деца от предучилищната възраст, през която се усвояват първични модели на поведение и се формират основите на нравственото съзнание.

1. **Съдържателни параметри на дисертационния труд**

Дисертационният труд съдържа всички компоненти, изисквани от чл. 27 ал. 2 от Правилника за прилагане на ЗРАСРБ и чл. 66 ал. 2 от Правилника за условията и реда на придобиване на научни степени и заемане на академични длъжности в СУ „Св. Климент Охридски“ (заглавна страница; съдържание, увод; изложение; заключение - резюме на получените резултати с декларация за оригиналност; библиография)

**Целта, хипотезата, научно-изследователските задачи и диагностичните методи** са обвързани с основната идея на изследването и са логически взаимосвързани. Водеща е идеята „за намаляване на негативните емоции чрез превръщането им в положителни“. Докторантката е преодоляла слабостта на тези псевдонаучни от психологическа гледна точка педагогически теории, според които негативните емоции се овладяват като се създадат условия за тяхното потискане.

**Методите на изследване** са описани добросъвестно; подбрани са с оглед съдържанието на научната теза. Те съответстват на теоретичните основания и са в съзвучие с научноизследователската цел и задачите на изследването.

**Организацията на изследването** е осъществена оптимално, броят на изследваните деца и продължителността на образователната програма предполагат, че получените в процеса на изследването резултати са достоверни и надеждни.

**Целта, хипотезата, задачите** са в съзвучие с актуалността на темата и отговарят на структурните параметри на изследването. Това дава възможност на докторантката логически по-обосновано: а) да построи доказателствената страна на актуалността на проблема; б) да изведе и предостави оптимални педагогически условия за ефективно усвояване на индивидуален емоционален опит от всяко дете в условията на инклузивното образование; в) да очертае логически по-издържано основната идея в структурата на дисертацията.

**Диагностичните методи, приложени в**  **констатиращия и контролния етап,** са описани и практически приложени добросъвестно. Първият метод, наречен „въпросници“ е наименован така неправилно. Тук става въпрос за стандартизирано интервю или стандартизирана анкета, чиито начин на провеждане би трябвало да бъде описан и отговорите нанесени във работния въпросник. Този метод е приложен в началото и в края на изследването, той не касае процеса на възприемане на литературното произведение в хода на което именно се очаква да настъпят измененията. Той е насочен към събиране на информация за емоционалните преживявания на детето чрез посредник (родител или учител), т.е. имаме висока доза на субективност. Затова чрез него не може да се улови същинския процес на „намаляване на негативните емоции чрез превръщането им в положителни“. Уловена е общата тенденция, но дали тази обща тенденция е резултат от прилагането на образователната програма е трудно да се каже. Другият приложен диагностичен метод е „психопедагогическото“[[1]](#footnote-1) наблюдение както го нарича докторантката, чрез което само опосредствано може да се съди за емоционалните състояния и техните промени в процеса на възприемането на литературното произведение. Те имат същата слабост, която имат анкетата и интервюто.

Моите забележки не намаляват стойността на научното изследване на докторант Димитра Баила и не подценяват приложения диагностичен инструментариум. Те поставят пред докторантката нови научни проблеми, които биха могли да се решат на границата между няколко науки. Те са логически произтичащи от общото състояние на експерименталната психология на емоциите и невероятните трудности, които тази наука среща по пътя на създаването на методи за диагностика на емоциите и на емоционалната интелигентност.

**Образователната програма** е изградена в съответствие с основната концепция на изследването. Тя е осъществявана в достатъчно продължителен период, поради което смятаме, че постигнатите резултати са надеждни. Проведени са 40 педагогически ситуации, в които водещо място е имало възприемането на четири водещи литературни произведения. Тези литературни произведения са подбрани въз основата на 10 критерия. Последните според мен са съществен научен принос на докторантката и имат много голямо значение за осъществяване на психологическия подход в педагогическата практика. Педагогическите ситуации са описани като са отразени техните цел и съдържание, направено е описание на активността на учителя и действията, които той трябва да предприеме с оглед тенденцията на превръщането на негативните емоции в положителни.

**Изводите и заключението** отговарят на концептуалната идея на изследването, те го обобощават и логически го завършват.

**Научният принос** на дисертационното изследване е определен обективно и самокритично. Бих искала да допълня, че приложената от докторант Димитра Баила образователна програма има и психотерапевтичен ефект, което е доказано чрез диагностичните методи и статистическата обработка на резултатите. Предполагаме, че тя би могла да се прилага с висока степен на ефективност не само при деца без или със СОП, но и при деца с невротични прояви и разстройства, при деца с проблеми в социалното развитие и поведението, психотерапевтично за снижаване на интезитета на острите проблемни детски преживявания, за сплотяване на детската група и създаване на условия за положително взаимодействие между децата. Научният принос на дисертационното изследване на Димитра Баила виждам още и в това, че то като цяло има отношение към изследванията на развитието емоционалната интелигентност на детето.

Съдържанието на **автореферата** съответства на съдържанието на дисертацията. Той е структуриран съобразно всички изисквания. В него е включена *обективна справка за научните приноси*. Отразена е *публикационната активност* на Димитра Баила: три заглавия на английски език (едно в съавторство с научния ръководител), като всички са в научни издания на СУ „Св.Климент Охридски“. Тяхното съдържание отразява части от дисертационното изследване.

1. **Нормативна уредба**

Във връзка с нормативната уредба, свързана със „Закон за научните степени и звания“, „Закон за развитие на академичния състав в Република България“ и „Правилник за прилагане на Закона за развитие на академичния състав в Република България“ са спазени всички изисквания и няма допуснати нарушения.

Към докторант Димитра Баила имам следния **въпроси**:

1. Има ли литературни произведения на гръцки автори,които да отговарят на посочените от вас десет критерия за включване в образователната програма?
2. Получихте ли резултати, които да илюстрират развитието на умението на децата със и без специални образователни потребности да овладяват емоциите си и да регулират собственото си поведение?

**В ЗАКЛЮЧЕНИЕ,** научните приноси на представения дисертационен труд са безспорни, а неговото съдържание отговаря на всички нормативни уредби. Затова си позволявам да предложа на уважаемото научно жури да присъди на **Димитра Панделис Баила** образователната и научна степен **„доктор”** в област на висше образование **1. Педагогически науки**, професионално направление **1.2 Педагогика (Предучилищна педагогика).**

**София Изготвил становището: …………………….**

**15.09.2019 /проф. дн Елка Янакиева/**

1. Утвърденото понятие е *психолого-педагогическо наблюдение*. Методите на изследване винаги са психологически, т.е. те са инструментариум на науката психология и са насочени към изследване на психически явления; те не са психично явление и затова не могат да бъдат психопедагогически. [↑](#footnote-ref-1)